Biden klaar kankerstelling uitPres. Joe Biden (Foto: Stefani Reynolds / AFP) Talle vrae het ontstaan oor die Amerikaanse president, Joe Biden, se gesondheid nadat hy Woensdag tydens ’n toespraak verklap het dat hy kanker onder lede het. Hoewel party mense met Biden se diagnose gesimpatiseer het, het ander weer bespiegel dat Biden dalk die kankerkaart speel as deel van sy veldtog teen klimaatsverandering. Biden het Woensdag by ’n steenkoolkragstasie in Somerset, Massachusetts, ’n toespraak gelewer om maniere te bespreek om klimaatsverandering te beveg. Biden het tydens die toespraak verwys na die skade wat olieraffinaderye se uitlaatgasse veroorsaak. Hy het na sy ouerhuis in Delaware verwys en gesê hy en baie ander mense saam met wie hy grootgeword het, “het nou kanker”. “My ma het ons rondgery eerder as wat ons gestap het. Met die eerste ryp van die winter, het my ma letterlik die olie van die motorruit met die ruitveërs afgevee. Dis hoekom ek en so baie ander mense saam met wie ek grootgeword het, kanker het en hoekom Delaware vir ’n lang ruk die hoogste kankersyfer in die land gehad het,” het Biden in sy toespraak gesê. Joe Biden leaves crowd STUNNED and wondering whether he’s just battling with the teleprompter AGAIN when he announces he has CANCER: “That’s why I, and so damn many other people I grew up with, have cancer.” pic.twitter.com/RuN2hquQtc — Benny Johnson (@bennyjohnson) July 20, 2022 Die toespraak is op Twitter gedeel en die president se aankondiging dat hy kanker het, het heelwat kommentaar uitgelok. Die Withuis het egter Donderdag alle bespiegelings nek omgedraai met ’n verklaring waarin hulle noem dat Biden verwys het na sy velkankerbehandeling voordat hy verlede jaar as Amerikaanse president ingehuldig is. Andrew Bates, woordvoerder van die Withuis, het aan The New York Post bevestig Biden het nie-melanomiese velkanker deur middel van ’n operasie laat verwyder, net voordat hy die leisels as Amerikaanse president oorgeneem het. Dit is egter onduidelik waarom Biden gekies het om in die toespraak daarna te verwys dat “hy kanker het” en só impliseer dat hy die siekte steeds onder lede het. Biden se dokter, dr. Kevin O’Connor, het verlede jaar ’n gesondheidsverslag uitgereik en daarin was geen aanduiding dat die president wel nog kanker onder lede het nie. O’Connor se verslag skryf Biden se velkanker toe aan die lang ure wat hy as kind in die son deurgebring het, eerder as blootstelling aan chemikalieë wat deur die oliebedryf gebruik word.